CELEX: 62019CN0796
Language: mt
Date: 2019-10-29 00:00:00
Title: Kawża C-796/19: Rikors ippreżentat fid-29 ta’ Ottubru 2019 – Il-Kummissjoni Ewropea vs Ir-Repubblika tal-Awstrija

23.12.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 432/31
            
         
      Rikors ippreżentat fid-29 ta’ Ottubru 2019 – Il-Kummissjoni Ewropea vs Ir-Repubblika tal-Awstrija
      (Kawża C-796/19)
      (2019/C 432/36)
      Lingwa tal-kawża: il-Ġermaniż
      
         Partijiet
      
      
         Rikorrenti: Il-Kummissjoni Ewropea (rappreżentanti: Walter Mölls, Cécile Vrignon)
      
         Konvenuta: Ir-Repubblika tal-Awstrija
      
         Talbiet
      
      Ir-rikorrenti titlob li l-Qorti tal-Ġustizzja jogħġobha:
      
                  —
               
               
                  tiddikjara li r-Repubblika tal-Awstrija naqset milli twettaq l-obbligi tagħha skont l-Artikolu 3(a) tad-Direttiva 2007/59/KE (1) meta ħatret bħala awtorità kompetenti, għall-finijiet ta’ din id-direttiva, lil awtorità differenti mill-awtorità ta’ sigurtà msemmija fl-Artikolu 16 tad-Direttiva 2004/49/KE (2);
               
            
                  —
               
               
                  tikkundanna lir-Repubblika tal-Awstrija għall-ispejjeż.
               
            
         Motivi u argumenti prinċipali
      
      Il-Kummissjoni tosserva li l-Artikolu 3(a) tad-Direttiva 2007/59 jiddefinixxi l-awtorità kompetenti fis-sens ta’ tali direttiva bħala “l-awtorità ta’ sigurtà msemmija fl-Artikolu 16 tad-Direttiva 2004/49/KE”.
      Madankollu, il-leġiżlatur Awstrijak għamel għażla differenti.
      Minflok l-awtorità kompetenti għall-finijiet tad-Direttiva 2004/49 (il-Bundesminister für Verkehr, Innovation und Technologie (il-Ministeru Federali tat-Trasport, tal-Innovazzjoni u tat-Teknoloġija)), il-leġiżlatur Awstrijak ħatar bħala awtorità kompetenti fir-rigward ta’ sensiela ta’ responsabbiltajiet li jidħlu fil-kuntest tad-Direttiva 2007/59, lil Schieneninfrastruktur-Dienstleistungsgesellschaft mbH. Dan ma huwiex konformi ma’ din l-aħħar direttiva.
      
         (1)  Direttiva 2007/59/KE tal-Parlament Ewropew u tal-Kunsill tat-23 ta’ Ottubru 2007 dwar iċ-ċertifikazzjoni ta’ sewwieqa tal-ferroviji li joperaw lokomotivi u ferroviji fuq is-sistema ferrovjarja tal-Komunità (ĠU L 315, 3.12.2007, p. 51)
      
         (2)  Direttiva 2004/49/KE tal-Parlament Ewropew u tal-Kunsill tad-29 ta’ April 2004 fuq is-sigurtà tal-linji tal-ferrovija tal-Komunità u li temenda d-Direttiva tal-Kunsill 95/18/KE fuq l-għoti tal-liċenzi ta’ l-impriżi tal-linji tal-ferrovija u d-Direttiva 2001/14/KE fuq l-allokazzjoni tal-kapaċità ta’ l-infrastruttura tal-linji tal-ferrovija u l-intaxxar tal-piżijiet għall-użu ta’ l-infrastruttura tal-linji tal-ferrovija u ċ-ċertifikazzjoni tas-sigurtà (Id-Direttiva tas-Sigurtà Tal-Linji tal-Ferrovija) (ĠU Edizzjoni Speċjali bil-Malti, Kapitolu. 7, Vol. 8, p. 227)